Caton il censôr

Marc Porci Caton, sorenomenât il censôr, maiôr e il vieli (par latin Marcus Porcius Cato Censor, o Maior; Tuscul, 234 p.d.C. - Rome, 149 p.d.C.) fo un politic, scritôr, storic e gjenerâl roman antîc.

Biografie
Nassût a Tuscul, vuê Frascati, tal 234 p.d.C. tune famee là che no jerin ancjemò mai stâts politics, al scombatè cuintri Anibal e Asdrubal. Sostignût dal nobil conservadôr Luci Valeri Flac, al scomençà il cursus honorum tal 204; in chel istes an al cognossè Eni in Sardegne e lu puartâ a Rome par introdussilu tai circui centrâi de vite politiche e culturâl de capitâl, là che si aleà a chei plui contraris al reazionari Caton. Tal 195 al rivà al consulât, cirint di mantignî la leç opilia, che e improibive aes matronis bilisiis d'aur e vistîts di lus, linie che al seguità ancje cuant che al vignî censôr, la carghe che i dè il sorenon pe severitât adotade: par dî, par concjâ il lus al instituì une tasse pe ogni galantarie di dîs voltis il so valôr; intant al veve cidinât un riviel in Spagne (194) e dât une gruesse man ae vitorie cuintri Antioc il grant (191). Al continuà simpri a difindi la culture tradizionâl, rivant a parâ fûr di Rome i filosofs grêcs che a jerin lì a insegnâ lis lôr dotrinis: tal 173 chei epicureus, tal 161 ancje ducj i altris e tal 154 Carneade, Critolau e Diogene stoic, che a jerin vignûts di Atene come imbassadôrs. Tai ultins agns de so vite si smanigà pe distruzion di Cartagine, che però nol rivà a viodi, parcè che al murì prime, tal 149, propite l'an che e scomençà la tierce vuere puniche.

Il pinsîr
Caton jere unevore tacât ae morâl e ai valôrs tradizionâi romans, vadì al mos maiorum: ogni omp al veve di anulâsi par impensâ dome al ben di ducj e par vodâsi al servizi dal stât e al veve la sante scugne di mantignîsi salt e virtuôs par colaborâ miôr che al podeve; par chest coventave sbandî il lus e dutis lis altris robis che a dismolin i spirts. A Caton ducj i ricognossin di jessi simpri stât inreprensibil, integri e dut fidêl a chestis ideis. Si visave ben che la sô ete e jere come une beorcje: Rome supave la culture dal jevât elenistic a glutadonis e, se no si voltave vele in curt e cun fermece in direzion dal mos maiorum, la vecje culture romane, chê eroiche dai dûrs servidôrs de republiche, si sarès pierdude e sarès lade daûr de ideologie elenistiche. Nassevin in chel timp l'individualisim, il cult dai grants personaçs invezit che dal stât, il lus, che al dismolave i spirts dai massepassûts e al svariave la int de virtût e de saldece, e l'umanitât, al puest dal rigôr. Al difindeve la tradizion romane e i siei valôrs, ma nol vûl dî che nol cognosseve ancje chê greghe, che e jere chê dominante tal Mediterani: al jere un studiât che al veve sielzût la culture tradizionâl cun cussience, no un ignorant che le difindeve par jessi masse mus par cognossi e acetâ altris manieris di vivi, e atacave chê greghe soredut parcè che al sintive che e menaçave chê che lui le crodeve la miôr.

Lis oparis
Ve la liste des oparis di Caton. Dut chel che al butà fûr lu scrivè par difindi chei valôrs che si inacuarzeve che si stavin sfantant.
 Orazions: ind' si cognossevivin centcincante al timp di Ciceron, austeris tant che l'autôr; no a jerin propite galandins, ma unevore cjalcjâts.
 De agri cultura (Su la agricolture): stant che il bon terenâr al è ancje un bon citadin e un soldât salt, Caton, che al jere za vecjo, scrivè cheste opare plene di precets par condusi ben une colonìs; e je la uniche opare di Caton che o podìn ancjemò lei, ma nol è la plui considerabile.
 Libri, o Praecepta, ad Marcum filium (Libri, o Precets, pal fi Marc): une enciclopedie scrite par fâ scuele al fi.
 Carmen de moribus (Cjant dal costum): simpri pal fi, al diseve come varès di jessi un bon aristocratic.
 Origines (Lis origins): la prime opare di storie di dute la leterature latine, gjavâts fûr lis cronachis che al distindivin ogni an i pontefiçs massims, al contave dute la storie di Rome. E je dute stonfade de ideologie di Caton: i personaçs romans, come che a vevin di anulâsi pal servizi dal stât, no a son menzonâts cul non ma cu la carghe che a ocupavin. Come che al veve fat Erodot, al fevelave de storie e dal costum dai popui man a man che chel roman si intivave in lôr.

Bibliografie
 Paolo Fedeli, Storia letteraria di Roma, Napoli, Ferraro, 2004
 Ettore Paratore, Storia della letteratura latina, Bologne, Sansoni, 1957

Leams esternis
Catone, Marco Porcio detto il Censore, treccani.it

Categorie:Politics antîcs romans
Categorie:Scritôrs latins
Categorie:Storics antîcs romans
Categorie:Scritôrs antîcs romans
Categorie:Gjenerâi antîcs romans